Αυτό το λήμμα αφορά την πόλη του Πακιστάν.  Για την ομώνυμη πόλη της Ινδίας, δείτε: Καρταρπούρ (Ινδία).  
Συντεταγμένες: 32°05′N 75°01′E﻿ / ﻿32.08°N 75.01°E﻿ / 32.08; 75.01

Η **Καρταρπούρ** (Παντζάμπι, ούρντου: **کرتارپور**‬‎, (Γκουρμούχι): ਕਰਤਾਰਪੁਰ) είναι πόλη η οποία βρίσκεται στην περιφέρεια Ναροβάλ της επαρχίας Παντζάμπ του Πακιστάν. Βρίσκεται στη δεξιά όχθη του ποταμού Υδραώτη και λέγεται πως ιδρύθηκε από τον πρώτο γκουρού του Σιχισμού, Γκουρού Νάνακ, όπου και εγκαθίδρυσε την πρώτη κοινότητα Σιχ.

Γεωγραφία
---------

Οι γεωγραφικές συντεταγμένες της Καρταρπούρ είναι 32°5′13″N 75°1′0″E﻿ / ﻿32.08694°N 75.01667°E﻿ / 32.08694; 75.01667. Βρίσκεται στην επαρχία Παντζάμπ του Πακιστάν και σε υψόμετρο 155 μέτρων (511 ποδιών).

Ιστορία
-------

Ο πρώτος γκουρού του Σιχισμού, Γκουρού Νάνακ, ίδρυσε την πόλη Καρταρπούρ το 1504 στη δεξιά όχθη του ποταμού Υδραώτη. Το όνομα *Καρταρπούρ* σημαίνει «το μέρος του Θεού». Εκεί, όλοι ζούσαν μαζί ανεξαρτήτως θρησκείας ή κάστας, αντιπροσωπεύοντας την πρώτη 'Σιχ κοινότητα'. Μετά τα ταξίδια του, τα οποία κράτησαν περίπου 20 χρόνια, ο Γκουρού Νάνακ εγκαταστάθηκε στην Καρταρπούρ μαζί με την οικογένειά του. Το 1539, μετά τον θάνατό του, τόσο οι Ινδουιστές όσο και οι Μουσουλμάνοι τον διεκδίκησαν ως δικό τους δάσκαλο και δημιούργησαν μαυσωλεία προς τιμήν του, αλλά η μεταβαλλόμενη πορεία του ποταμού Υδραώτη τα γκρέμισε. Ο γιος του Γκουρού κατάφερε, ωστόσο, να διασώσει το βάζο που περιείχε την τέφρα του πατέρα του και την έθαψε στην αριστερή όχθη του ποταμού, όπου και σχηματίστηκε ο νέος οικισμός, γνωστός σήμερα ως πόλη Ντέρα Μπάμπα Νάνακ.

Στο σημείο όπου πιστεύεται πως πέθανε ο Γκουρού Νάνακ, χτίστηκε ο Γκουντβάρα Καρταρπούρ Σαχίμπ, ο οποίος θεωρείται πως είναι ο δεύτερος ιερότερος χώρος του Σιχισμού.

Κατά τη διαίρεση της Ινδίας το 1947, η περιοχή χωρίστηκε στα δύο ανάμεσα σε Ινδία και Πακιστάν. Σύμφωνα με τη Γραμμή Ράντκλιφ, η περιφέρεια Σακάργκαρ που βρισκόταν στη δεξιά όχθη του ποταμού Υδραώτη, συμπεριλαμβανομένης και της πόλης Καρταρπούρ, ανήκε στο Πακιστάν, και η περιφέρεια Γκουρντασπούρ στην αριστερή όχθη, ανήκε στην Ινδία.

Δημογραφία
----------

Ο πληθυσμός της πόλης είναι πρωτίστως Παντζάμπις, οι οποίοι μιλάνε παντζάμπι και ούρντου, ενώ κάποιοι μιλάνε αγγλικά ως δεύτερη γλώσσα. Οι εθνοτικές ομάδες που απαντώνται στην πόλη συμπεριλαμβάνουν Γκουτζιάρς, Ράτζπουτς και Μουσουλμάτος Τζατ.

Ο πληθυσμός είναι κατά κύριο λόγο Μουσουλμάνοι. Μετά τη διαίρεση της Ινδίας το 1947, οι μειοψηφίες των Ινδουιστών και Σιχ μετανάστευσαν στην Ινδία, ενώ αρκετοί Μουσουλμάνοι πρόσφυγες εγκαταστάθηκαν από την Ινδία στην Καρταρπούρ.

Διάδρομος Καρταρπούρ
--------------------

Κύριο λήμμα: Διάδρομος Καρταρπούρ
Στις 9 Νοεμβρίου 2019, ο Πρωθυπουργός του Πακιστάν, Ίμραν Χαν, εγκαινίασε το άνοιγμα ενός διασυνοριακού περάσματος, του Διαδρόμου Καρταρπούρ όπως ονομάστηκε, μέσω του οποίου δόθηκε πρόσβαση στους Ινδούς Σιχ να εισέρχονται στο Πακιστάν και να επισκέπτονται τον Γκουντβάρα Καρταρπούρ Σαχίμπ, χωρίς να χρειάζονται βίζα. Την ίδια μέρα, ο Πρωθυπουργός της Ινδίας, Ναρέντρα Μόντι, εγκαινίασε τον Διάδρομο Καρταρπούρ από τη μεριά της Ινδίας, και συγκεκριμένα στην πόλη Ντέρα Μπάμπα Νάνακ, σηματοδοτώντας την έναρξη του πρώτου προσκυνήματος μίας ομάδας 550 ατόμων (Τζάτα) προς τον τελευταίο χώρο ανάπαυσης του Γκουρού Νάνακ ο οποίος βρισκόταν πέρα από τα σύνορα, ευχαριστώντας ταυτόχρονα τον Πακιστανό Πρωθυπουργό για «τον σεβασμό που επέδειξε προς τα αισθήματα των Ινδών».

Υπό την καθοδήγηση του Τζατίνταρ του Ακάλ Ταχτ, Γιάννι Χαρπρίτ Σινγκ, οι πρώτοι Τζάτα ταξίδεψαν μέσω του διαδρόμου στο Πακιστάν με υπακοή και ευλάβεια προς τον Γκουντβάρα Καρταρπούρ Σαχίμπ. Ανάμεσα στους Τζάτα βρισκόταν και ο πρώην Πρωθυπουργός της Ινδίας, Μανμοχάν Σινγκ. Η αντιπροσωπεία περιελάμβανε επίσης την σύζυγο του πρώην Πρωθυπουργού, Γκουρσαράν Καούρ, τον Επικεφαλής Υπουργό του Παντζάμπ, Στρατηγό Αμαρίνταρ Σινγκ, τον Ναβιότ Σινγκ Σίντου, τον Σάνι Ντεόλ και 150 Ινδούς βουλευτές.

Παραπομπές
----------

1. ↑  Eleanor M. Nesbitt· Gopinder Kaur (Μάιος 1998). *Guru Nanak*. Bayeux Arts. σελ. 15. ISBN 978-1-896209-27-2.
2. ↑  Jagraj Singh (2009). *A Complete Guide to Sikhism*. Unistar Books. σελ. 211. ISBN 978-81-7142-754-3.
3. ↑  H. S. Singha (2000). *The Encyclopedia of Sikhism*. Hemkunt Press. σελ. 59. ISBN 978-81-7010-301-1.
4. ↑  «Guru Nanak Sahib». Sgpc.net. Αρχειοθετήθηκε από το πρωτότυπο στις 18 Φεβρουαρίου 2012. Ανακτήθηκε στις 10 Φεβρουαρίου 2012.
5. ↑  V. Yadav· H. Sharma (2015). «Disaster Management in Border Sensitive Area: Case Study of Amritsar District». Στο: Huong Ha· R. Lalitha S. Fernando· Amir Mahmood. *Strategic Disaster Risk Management in Asia*. Springer. σελ. 216. ISBN 978-81-322-2373-3.
6. ↑  Naveed Siddiqui (2019-11-09). «'This is the beginning': PM Imran inaugurates Kartarpur Corridor on historic day». Dawn. Αρχειοθετήθηκε από το πρωτότυπο στις 2019-11-12.. Ανακτήθηκε στις 2019-11-25.
7. ↑  «Kartarpur corridor: PM Modi thanks PM Imran Khan during inauguration of the Integrated Check Post» (στα Αγγλικά). Gulf News. 9 Νοεμβρίου 2019. Αρχειοθετήθηκε από το πρωτότυπο στις 17 Νοεμβρίου 2019. Ανακτήθηκε στις 25 Νοεμβρίου 2019.
8. ↑  «Kartarpur Corridor opening a historic moment» (στα Αγγλικά). Gulf News. 9 Νοεμβρίου 2019. Αρχειοθετήθηκε από το πρωτότυπο στις 14 Νοεμβρίου 2019. Ανακτήθηκε στις 25 Νοεμβρίου 2019.
9. ↑  «Akal Takht chief to lead first jatha» (στα Αγγλικά). Hindustan Times. 8 Νοεμβρίου 2019. Αρχειοθετήθηκε από το πρωτότυπο στις 8 Νοεμβρίου 2019. Ανακτήθηκε στις 25 Νοεμβρίου 2019.
10. ↑  «Kartarpur corridor's opening to 'enormously improve' India-Pakistan ties: Manmohan Singh». 2019-11-09. Αρχειοθετήθηκε από το πρωτότυπο στις 2019-11-11.. Ανακτήθηκε στις 2019-11-25.
11. ↑  «Kartarpur corridor: India pilgrims in historic visit to Pakistan temple». BBC News. 2019-11-09. Αρχειοθετήθηκε από το πρωτότυπο στις 2019-11-10.. Ανακτήθηκε στις 2019-11-25.

Εξωτερικοί σύνδεσμοι
--------------------

* Περισσότερες πληροφορίες και ενημερώσεις Αρχειοθετήθηκε 2021-02-25 στο Wayback Machine.
* www.etpb.gov.pk/kartarpur-corridor, Sri Kartarpur Sahib Corridor official website
* prakashpurb550.mha.gov.in, Indian website portal for registration
* «Corridor of Light - Photo Essay». India Today. 15 Νοεμβρίου 2019. Αρχειοθετήθηκε από το πρωτότυπο στις 22 Νοεμβρίου 2019. Ανακτήθηκε στις 25 Νοεμβρίου 2019.
* «In pictures: Gurdwara Darbar Sahib in Kartarpur». Geo TV. 28 Νοεμβρίου 2018. Αρχειοθετήθηκε από το πρωτότυπο στις 2 Δεκεμβρίου 2018. Ανακτήθηκε στις 25 Νοεμβρίου 2019.